ቦርዱ የኢትዮጵያ ህዝብ  የምርጫ ተሳትፎ ከጊዜ  ወደጊዜ  ማደጉን አስታወቀ
– የኢትዮጵያ ህዝብ በጠቅላላ ምርጫዎች ላይ የሚያደርገው ተሳትፎ ከጊዜ ወደ ጊዜ እያደገ መምጣቱን  የኢትዮጵያ ብሔራዊ ምርጫ ቦርድ ጽህፈት ቤት አስታወቀ ።የቦርዱ ጽህፈት ቤት ኃላፊ አቶ ነጋ ዱፊሳ በትናንትናው ዕለት ባቀረቡት ጥናታዊ ሪፖረት እንደገለጹት ከ1987 ዓም ጀምሮ በተካሄደው ጠቅላላ ምርጫ የኢትዮጵያ ህዝብ በዕውቀት ላይ ተመሥርቶ የሚያደርገው የምርጫ ተሳትፎ ከጊዜ ወደ ጊዜ እያደገ መምጣቱን አስረድተዋል ።የምርጫ ተሳትፎ ከዴሞክራሲያዊ መብትን ከማወቅ ጋር የተያያዘ መሆኑን የጠቆሙት አቶ ነጋ ከጊዜ ወደ ጊዜ በአገሪቱ በሚካሄዱት ምርጫዎች የባለቤትነት ስሜት እየጎለበተ፤ ህዝብ የሥልጣን ባለቤትና ምንጭ  መሆኑ እየተረጋገጠ  የመጣበት ሂደት እየታየ ነው ብለዋል ።በአገሪቱ  ምርጫዎችን የተመለከቱ መረጃዎች እንደሚያሳዩት  በ1987 ዓም በተካሄደው ምርጫ የህዝቡ ተሳትፎ 21ነጥብ 3 ሚሊየን፣በ1992 ዓም 21ነጥብ 8 ሚሊየን ፣በ1997 ዓም 27 ነጥብ 4 ሚሊየን እና በ2002 ዓም 31ነጥብ 9 ሚሊየን ሲሆን  በ5ኛው ጠቅላላ ምርጫ ለመምረጥ የተመዘገበው ህዝብ 36 ነጥብ 8 ሚሊየን በላይ መድረሱ የህዝቡ ተሳትፎ እጅጉን እያደገ  መምጣቱ በተጨባጭ  እየታየ መሆኑን አስረድተዋል ።በዘንድሮ ለመምረጥ ከተመዘገቡት 17 ሚሊየን 852ሺ 103 የሚሆኑት ወይም 48 በመቶ ሴቶች ሲሆኑ በአንዳንድ ክልሎች የሴቶች ተሳትፎ ከወንዶች በላይ የተሻለ መሆኑን አቶ ዱፊሳ አመልክተዋል ።በአገሪቱ የመጀመሪያው ዙር ምርጫ ከተካሄደ በኋላ 547 መቀመጫ ባለው የህዝብ ተወካዮች ምክር ቤት 17 ሴቶች ብቻ መቀመጫ ማግኘታቸውን ያስታወሱት አቶ ነጋ አሁን የሥልጣን ባለቤትነታቸው ይበልጥ  በማደጉ  የሴቶች መቀመጫ ብዛት 152 መድረሱን ገልጸዋል ።በ5ኛው ዙር ጠቅላላ ምርጫ 58 ተወዳዳሪ የፖለቲካ ፓርቲዎች ዕጪዎቻቸውን አቅርበው በመፎካከር ላይ የሚገኙ ሲሆን በጠቅላላው ለህዝብ ተወካዮች ምከር ቤት 1ሺ 828 ዕጪዎች ለክልል ምክር ቤት 3ሺ 991 ዕጪዎች በመቅረባቸው  የዘንድሮን  ምርጫ  በዕጪዎች  ብዛት የላቀ  ያደርገዋል ።በመጪው እሁን በሚካሄደው 5ኛው ዙር ጠቅላላ ምርጫ በቂ ሥልጠና የወሰዱ ሩብ ሚሊዮን የምርጫ አስፈጻሚዎች የሚሳተፉ መሆኑንና ሩብ ሚሊዮን ገለልተኛ የምርጫ ታዛቢዎች  በመላ አገሪቱ  በመሠማራት ምርጫው ፍትሃዊ ፤ሰላማዊ ፤ነጻና ዴሞክራሲያዊ ስለመሆኑ ይታዘባሉ ።